“บล.คันทรี่กรุ๊ป”แจงชัดไม่เอี่ยวบิทคอยน์ฉาว ยัน”ประสิทธิ์ ศรีสุวรรณ”พ้นตำแหน่งCEOกว่า5ปี
"บล.คันทรี่กรุ๊ป"แจงชัดไม่เอี่ยวบิทคอยน์ฉาว ยัน"ประสิทธิ์ ศรีสุวรรณ"พ้นตำแหน่งCEOกว่า5ปี
17 ส.ค. 2561

ดร.วีรพัฒน์ เพชรคุปต์ ประธานเจ้าหน้าที่บริหาร บริษัทหลักทรัพย์ คันทรี่กรุ๊ป จำกัด (มหาชน) เปิดเผยว่า บริษัทฯไม่มีส่วนเกี่ยวข้องกับคดีโกงเงินบิทคอยน์ ซึ่งกำลังเป็นข่าวโด่งดังในปัจจุบันแต่ประการใด ทั้งนี้นายประสิทธิ์ ศรีสุวรรณ ในอดีตเคยเป็นประธานเจ้าหน้าที่บริหารของบริษัทฯ จริง แต่ได้ลาออกจากบริษัทฯ ตั้งแต่ปี 2556 เป็นเวลานานกว่า 5 ปีแล้ว จึงไม่มีอำนาจบริหารงานหรือมีส่วนเกี่ยวข้องในบริษัทแต่อย่างใด
“กรณีที่ข่าวจาก social media บางแห่ง นำเสนอข้อมูลข่าวสารเกี่ยวกับคดีดังกล่าวและปรากฏภาพอดีตประธานเจ้าหน้าที่บริหาร พร้อมสัญลักษณ์ของหลักทรัพย์คันทรี่กรุ๊ป นั้น ขอยืนยันว่า บล.คันทรี่ กรุ๊ป ไม่มีส่วนเกี่ยวข้อง หรือ มีความสัมพันธ์ใดๆ กับนายประสิทธิ์ ศรีสุวรรณ อดีต CEO ของบริษัทฯ เพราะได้ลาออกจากตำแหน่งไปตั้งแต่ปี 2556 แล้ว” ดร.วีรพัฒน์ กล่าว
ทั้งนี้ การบริหารงานของบริษัทฯในช่วงที่ผ่านมาให้ความสำคัญกับเรื่องของความโปร่งใส ความซื่อสัตย์สุจริต และธรรมาภิบาล ซึ่งการดำเนินธุรกิจอยู่ภายใต้การกำกับดูแลของสำนักงาน ก.ล.ต. ที่มีการตรวจสอบทุกๆ ปี ทำให้นักลงทุนและคู่ค้า รวมไปถึงทุกฝ่ายที่เกี่ยวข้อง ไม่ต้องกังวลถึงกรณีที่เกิดขึ้นแต่ประการใด
อนึ่งประเด็นดังกล่าวสืบเนื่องจากกรณีที่กองบังคับการปราบปราม (บก.ป.) ออกหมายจับกุม นายจิรัชพิสิษฐ์ จารวิจิต รวมถึงนายปริญญา และน.ส.สุพิชย์ฌา พี่ชายและพี่สาว ในข้อหาหลอกชาวต่างชาติลงทุนซื้อขายแลกเปลี่ยนเงินบิทคอยน์ในชื่อ ดราก้อน คอยน์ (Dragon Coin) มูลค่าร่วม 800 ล้านบาท โดยคดีดังกล่าวอยู่ระหว่างรวบรวมหลักฐานขอศาลออกหมายจับเพิ่ม หลังพบผู้เกี่ยวข้องอีกหลายรายทั้งคนในครอบครัวของนักแสดงหนุ่มและผู้กว้างขวางในวงการค้าหุ้น
ทั้งนี้ ในส่วนของนายประสิทธิ์ ศรีสุวรรณ ผู้มีส่วนพัวพันกับการฉ้อโกงเงินบิทคอยด์ครั้งนี้ เนื่องจากนำเงินที่ได้รับโอนมาจำนวน 66.50 ล้านบาท ไปซื้อหุ้นบริษัทแห่งหนึ่งรวม 345 ล้านหุ้น ทั้งที่ทำสัญญากับผู้เสียหายว่าจะซื้อ 500 ล้านหุ้น นายประสิทธิ์เจรจากับผู้เสียหายไปแล้วหลายครั้งเพื่อที่จะคืนทรัพย์สินที่ได้มา แลกกับการไม่ต้องถูกดำเนินคดี เพราะคดีฉ้อโกงทรัพย์สามารถยอมความได้ อย่างไรก็๖ามขณะนี้ยังไม่ได้ข้อสรุป